ગુગળી બ્રાહ્મણે ટૉસ જીતીને પ્રથમ બૅટિંગનો નિર્ણય કર્યો હતો ત્યારે પહેલી ઓવરમાં જ ૧૦ રને વિકેટ પડી જતાં ખરાબ શરૂઆત થઈ હતી. ત્રીજી ઓવરમાં વધુ એક વિકેટ પડી જતાં ગુગળી બ્રાહ્મણની મજબૂત ઓપનિંગ જોડી પૅવિલિયનભેગી થઈ ગઈ હતી, પરંતુ ત્યાર બાદ આવેલા દેવાંગ ઠાકર (૧૩) અને પ્રિયાંક ઠાકરે (૧૩) પિચ ઉપર એકબીજા સાથે તાલમેલ મેળવીને ૩૧ રનની શાનદાર પાર્ટનરશિપ કરીને ટીમને લોએસ્ટ સ્કોરના ખતરાથી ઉગારી લીધી હતી, પરંતુ આઠમી ઓવર લઈને આવેલા અજય સાપરિયાએ જામી ગયેલી જોડી સહિત કુલ ત્રણને આઉટ કરીને ગુગળી બ્રાહ્મણની છેલ્લી ઓવરમાં વધુ સ્કોર કરવાની આશા પર પાણી ફેરવી દીધું હતું. ગુર્જર ક્ષત્રિય કડિયાની બોલિંગ સામે ગુગળી બ્રાહ્મણ ૧૦ ઓવરના અંતે ૭ વિકેટ ગુમાવીને ૭૨ રન કરી શકી હતી.